**ЗАКОН**

**О ПОДРШЦИ НЕЗАПОСЛЕНОМ РОДИТЕЉУ ЧЕТВОРО И ВИШЕ ДЈЕЦЕ У РЕПУБЛИЦИ СРПСКОЈ**

Члан 1.

Овим законом уређује се посебан начин подршке незапосленом родитељу четворо и више дјеце у Републици Српској, која се остварује признавањем права на новчано примање и припадајуће доприносе, услови за признавање права и висина новчаног примања, поступак за остваривање права, вођење евиденција, надзор и друга питања значајна за остваривање права по овом закону.

Члан 2.

(1) Циљ овог закона је подршка Републике Српске (у даљем тексту: Република) родитељима са четворо и више дјеце, чиме се доприноси побољшању материјалног статуса њихове породице.

(2) Циљ из става 1. овог члана остварује се признавањем права на новчано примање и припадајуће доприносе незапосленом родитељу четворо и више дјеце.

Члан 3.

Граматички изрази употријебљени у овом закону за означавање мушког и женског рода подразумијевају оба пола.

Члан 4.

(1) Право на новчано примање и припадајуће доприносе, по условима прописаним овим законом, има један од родитеља четворо и више дјеце.

(2) Изузетно од става 1. овог члана, право на новчанo примање има запослени самохрани родитељ четворо и више дјеце.

(3) Самохраним родитељем, у смислу овог закона, сматра се родитељ који је као такав дефинисан законом којим се уређују породичноправни односи.

Члан 5.

1. Поступак за признавање права на новчано примање покреће се подношењем захтјева Министарству породице, омладине и спорта (у даљем тексту: Министарство).
2. Поступак за остваривање права из овог закона води се по одредбама закона којим се прописује управни поступак, ако овим законом није другачије одређено.
3. У поступку за остваривање права из овог закона не плаћа се административна такса.

Члан 6.

(1) Родитељ из члана 4. овог закона новчано примање остварује ако испуњава сљедеће услове:

1) да је незапослено лице и да не остварује примања по другом основу која су већа од најниже плате у Републици,

2) да има четворо или више дјеце, од којих је најмлађе дијете у доби до 18 година живота или дијете над којим је продужено родитељско право у складу са законом,

3) да малољетна дјеца из става 1. тачка 2) овог члана живе са родитељем у заједничком домаћинству и да се налазе на редовном основном школовању у Републици Српској, уколико за то испуњавају услове,

4) да има држављанство Босне и Херцеговине и држављанство Републике Српске,

5) да има пријављено пребивалиште у Републици Српској или територији Брчко Дистрикта БиХ, са ентитетским држављанством Републике Српске.

(2) Самохрани родитељ из члана 4. став 2. овог закона има право на новчана примања ако испуњава услове из става 1. т. 2) до 5) овог члана.

(3) У нарочито оправданим случајевима може се признати право на новчано примање старатељу са којим четворо или више дјеце живе у заједничком домаћинству, ако испуњава услове:

1) да је незапослено лице и да не остварује примања по другом основу која су већа од најниже плате у Републици,

2) да има држављанство Босне и Херцеговине и држављанство Републике Српске,

3) да има пријављено пребивалиште у Републици Српској или територији Брчко Дистрикта БиХ, са ентитетским држављанством Републике Српске.

Члан 7.

(1) Уз захтјев за признавање права на новчано примање подносилац захтјева прилаже документацију у оригиналу или овјереној фото-копији, којом се доказује испуњеност услова из члана 6. овог закона, а то подразумијева:

1) доказ да лице није регистровано, односно пријављено у Јединствени систем регистрације, контроле и наплате доприноса по основу радног односа и да не остварује мјесечни доходак по другом основу који је већи од најниже плате у Републици, које издаје Пореска управа Републике Српске, изузев лица из члана 6. став 2. овог закона,

2) изводе из матичне књиге рођених за свако дијете, односно одлуку суда о продужењу родитељског права над дјететом старијим од 18 година,

3) одлуку надлежног органа о повјеравању дјетета на заштиту, чување и васпитање, уколико је таква одлука донесена,

4) увјерење о држављанству Босне и Херцеговине и држављанству Републике Српске за подносиоца захтјева,

5) потврду о пребивалишту за подносиоца захтјева,

6) потврду о пребивалишту за малољетно дијете,

7) потврду да малољетно дијете редовно похађа основну школу у Републици Српској у складу са Законом о основном васпитању и образовању.

(2) Поред докумената из става 1. овог члана, уз захтјев се прилаже и овјерена копија личне карте подносиоца захтјева, уз потписану сагласност подносиоца захтјева за коришћење личних података.

(3) Министарство може, по службеној дужности, прибављати и другу додатну документацију, која је неопходна за вођење поступка за признавање права на новчано примање.

(4) Министарство прибавља, по службеној дужности, документацију из става 1. тачка 1) овог члана.

Члан 8.

(1) Новчано примање исплаћује се у мјесечном износу који Влада Републике Српске утврђује одлуком, а који не може бити нижи од 750 КМ.

(2) На примање из става 1. овог члана плаћа се порез и припадајући доприноси у складу са законом којим се уређују доприноси.

Члан 9.

Право на исплату новчаног примања признаје се за мјесец у којем је поднесен захтјев, у пуном износу, односно од дана покретања поступка за признавање права.

Члан 10.

1. Министар породице, омладине и спорта (у даљем тексту: министар), по спроведеном поступку утврђивања испуњености услова, доноси рјешење о признавању права на новчано примање.
2. Против рјешења из ставa 1. овог члана не може се изјавити жалба, али се може покренути управни спор код надлежног суда.

Члан 11.

Право на новчано примање престаје:

1. кад најмлађе дијете наврши 18 година живота или по престанку продуженог родитељског права за дијете са навршених 18 година живота,
2. престанком заједнице живота родитеља који остварује право и малољетног дјетета,
3. смрћу корисника,

4) заснивањем радног односа,

5) престанком држављанства БиХ и држављанства Републике Српске,

6) промјеном пребивалишта изван Републике или територије Брчко Дистрикта БиХ,

7) одузимањем родитељског права, у складу са законом којим се уређују породичноправни односи.

Члан 12.

(1) Корисник новчаног примања дужан је да у року од 15 дана од дана настанка промјене пријави Министарству сваку промјену у вези са условима утврђених овим законом, која утиче на право на новчано примање.

(2) Министар, на основу пријаве корисника новчаног примања, као и сазнања добијених службеним путем о неиспуњавању услова за даљу исплату, доноси рјешење о престанку права на новчано примање.

(3) Против рјешења из става 2. овог члана не може се изјавити жалба али се може покренути управни спор код надлежног суда.

Члан 13.

1. Министарство води евиденције о корисницима права на новчано примање, утврђеним мјесечним исплатама и свим промјенама.
2. Евиденцију обезбјеђују и чувају као службену тајну сви којима је евиденција доступна због природе њиховог посла.
3. Подаци из евиденције могу се користити у складу са прописима којима се уређује тајност и заштита података корисника права, у складу са законом којим се уређује област заштите личних података.

Члан 14.

(1) Уколико се утврди да је право незаконито остварено, министар доноси рјешење којим поништава право на новчано примање и утврђује обавезу на поврат неосновано исплаћених средстава.

(2) Против рјешења из става 1. овог члана не може се изјавити жалба али се може покренути управни спор код надлежног суда.

(3) Средства по основу поврата неосновано исплаћених средстава уплаћују се у буџет Републике.

Члан 15.

Средства потребна за остваривање и коришћење права из овог закона обезбјеђују се у буџету Републике.

Члан 16.

Надзор над спровођењем овог закона врши Министарство.

Члан 17.

1. За кориснике који су остварили финансијску помоћ на основу Одлуке о исплати финансијске помоћи незапосленом родитељу четворо и више дјеце у Републици Српској („Службени гласник Републике Српске“, бр. 90/22 и 91/22 – исправка), подношењем захтјева по Јавном позиву, Министарство ће, по службеној дужности, покренути поступак одлучивања о праву на новчано примање, у складу са одредбама овог закона, у року од 30 дана од дана ступања на снагу закона.
2. Корисници који су остварили финансијску помоћ на основу одлуке из става 1. овог члана, као корисници неког од права из дјечје заштите путем Јавне установе Јавни фонд за дјечију заштиту Републике Српске, обавезни су да покрену поступак подношењем захтјева Министарству са потребном документацијом из члана 7. овог закона, како би остварили право на новчано примање, по одредбама овог закона.

Члан 18.

Овај закон се објављује у „Службеном гласнику Републике Српске“, а ступа на снагу 1. јануара 2023. године.

Број: 02/1-021-1289/22 ПРЕДСЈЕДНИК

Датум: 27. децембра 2022. године НАРОДНЕ СКУПШТИНЕ

Др Ненад Стевандић